CELEX: 32015R2030
Language: fi
Date: 2015-11-13
Title: Komission asetus (EU) 2015/2030, annettu 13 päivänä marraskuuta 2015, pysyvistä orgaanisista yhdisteistä annetun Euroopan parlamentin ja neuvoston asetuksen (EY) N:o 850/2004 liitteen I muuttamisesta (ETA:n kannalta merkityksellinen teksti)

14.11.2015   
            
            
               FI
            
            
               Euroopan unionin virallinen lehti
            
            
               L 298/1
            
         KOMISSION ASETUS (EU) 2015/2030,
   annettu 13 päivänä marraskuuta 2015,
   pysyvistä orgaanisista yhdisteistä annetun Euroopan parlamentin ja neuvoston asetuksen (EY) N:o 850/2004 liitteen I muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon pysyvistä orgaanisista yhdisteistä sekä direktiivin 79/117/ETY muuttamisesta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 850/2004 (1) ja erityisesti sen 14 artiklan 3 kohdan,
   sekä katsoo seuraavaa:
   
               (1)
            
            
               Pysyviä orgaanisia yhdisteitä koskevan Tukholman yleissopimuksen, joka on hyväksytty neuvoston päätöksellä 2006/507/EY (2), ja valtiosta toiseen tapahtuvaa ilman epäpuhtauksien kaukokulkeutumista koskevaan vuoden 1979 yleissopimukseen, jäljempänä ’CLRTAP’, tehdyn pysyviä orgaanisia yhdisteitä koskevan vuoden 1998 Århusin pöytäkirjan, jäljempänä ’pöytäkirja’, joka on hyväksytty neuvoston päätöksellä 2004/259/EY (3), sitoumukset on pantu täytäntöön Euroopan unionissa asetuksella (EY) N:o 850/2004.
            
         
               (2)
            
            
               Yleissopimuksen toimeenpanevan elimen 14–18 päivänä joulukuuta 2009 pidetyssä 27. kokouksessa tehdyssä päätöksessä 2009/2 (4) lyhytketjuiset klooratut parafiinit, jäljempänä ’SCCP’, määriteltiin pysyväksi orgaaniseksi yhdisteeksi. Sen vuoksi ne lisättiin pöytäkirjaan aineena, jonka tuotanto ja käyttö olisi lopetettava, lukuun ottamatta kahta vapautusta: käyttö kaivosteollisuuden hihnakuljettimissa käytetyn kumin palonestoaineissa tai patojen tiivisteissä. Päätöksessä 2009/2 pöytäkirjan osapuolet velvoitetaan luopumaan näistä käyttötarkoituksista heti kun sopivia vaihtoehtoja on saatavilla. Päätös 2009/2 pantiin täytäntöön Euroopan unionissa komission asetuksella (EU) N:o 519/2012 (5), jossa SCCP:t sisällytetään asetuksen (EY) N:o 850/2004 liitteeseen I.
            
         
               (3)
            
            
               Asetuksen (EY) N:o 850/2004 liitteessä I olevassa SCCP:ja koskevassa kohdassa säädetään SCCP:ien tuotantoa, saattamista markkinoille ja käyttöä koskevasta poikkeuksesta kaivosteollisuuden hihnakuljettimien palonestoaineissa ja patojen tiivisteissä. Kyseisen kohdan mukaan päätöksen 2009/2 noudattamiseksi komissio tarkistaa mainittuja poikkeuksia, jotta SCCP:ien käytöstä voidaan luopua asteittain, heti kun käytettävissä on uutta tietoa käyttötapojen yksityiskohdista ja turvallisemmista vaihtoehtoisista aineista tai tekniikoista. Tämä tarkistus, josta määrätään päätöksessä 2009/2, on asetuksen (EY) N:o 850/2004 14 artiklan 3 kohdan mukainen.
            
         
               (4)
            
            
               Päätöksen 2009/2 ja asetuksen (EY) N:o 850/2004 liitteessä I olevan SCCP:ja koskevan kohdan mukaisesti tarkistuksessa olisi keskityttävä saatavilla oleviin vaihtoehtoihin kahdelle jäljellä olevalle käyttötarkoitukselle. Heti kun tällaisia vaihtoehtoja todetaan, vapautukset olisi poistettava kyseisestä kohdasta.
            
         
               (5)
            
            
               Alankomaat toimitti vuonna 2010 SCCP:ien mahdollisia käyttörajoituksia koskevan arviointiasiakirjan ”Evaluation of Possible Restrictions on Short Chain Chlorinated Paraffins”, jäljempänä ’asiakirja’ (6). Siinä määritellään useampia vaihtoehtoja, joita voitaisiin käyttää SCCP:ien asemesta kaivosteollisuuden hihnakuljettimissa ja patojen tiivisteissä. Asiakirja perustuu sen valmisteluvaiheessa Alankomaiden tekemän julkisen kuulemisen tuloksiin.
            
         
               (6)
            
            
               Eri vaihtoehdoista tunnetuimmat ovat keskipitkäketjuiset (MCCP) ja pitkäketjuiset klooratut parafiinit (LCCP), joista ensiksi mainitut vaikuttavat olevan useimpien käyttäjien valitsema vaihtoehto. Sekä MCCP:eissa että LCCP:eissa yhdistyvät suorituskykyominaisuudet, jotka ovat hyvin paljon samankaltaiset kuin SCCP:eilla. Muita saatavilla olevia vaihtoehtoja ovat muun muassa organofosfaattipohjaiset palonestoaineet ja epäorgaaniset palonestoaineet.
            
         
               (7)
            
            
               Julkisen kuulemisen aikana eräät eurooppalaisyritykset antoivat ymmärtää, ettei siirtyminen vaihtoehtoisiin ratkaisuihin välttämättä tapahdu joustavasti, ja koostumuksen muuttaminen saattaa vaatia huomattavan paljon aikaa. On kuitenkin olemassa esimerkkejä siitä, että jotkut eurooppalaisyritykset ovat ryhtyneet käyttämään vaihtoehtoisia aineita ilman suurempia vaikeuksia. Erityisesti kahden asetuksen (EY) N:o 850/2004 mukaisen poikkeuksen saaneen sovelluksen osalta eräs suuri hihnakuljetinten valmistaja on ilmoittanut, että siirtyminen MCCP:ien käyttöön tapahtui joustavasti ja aiheutti ainoastaan vähän kustannuksia. Saman kuulemisen aikana kaksi muuta yritystä kehitti vaihtoehtoisia ratkaisuja.
            
         
               (8)
            
            
               Komissio kuuli vuonna 2013 kaivosteollisuuden keskeisiä sidosryhmiä. Kuuleminen osoitti, ettei SCCP:ja sisältäviä hihnakuljettimia enää käytetty kaivosteollisuudessa.
            
         
               (9)
            
            
               SCCP:ja sisältäviä patojen tiivisteitä ei ilmeisestikään valmisteta, saateta markkinoille tai käytetä Euroopan unionissa. Itse asiassa keskeiset sidosryhmät ilmoittivat jo vuonna 2008 Euroopan kemikaalivirastolle (7), ettei Euroopassa ilmeisestikään enää käytetä SCCP:ja tiivisteissä (patojen tiivisteet mukaan luettuina) tai että niiden käytöstä tiivisteissä ollaan luopumassa asteittain.
            
         
               (10)
            
            
               Kesäkuussa 2012 ainoa tunnettu Euroopan parlamentin ja neuvoston asetuksen (EY) N:o 1907/2006 (8) mukainen rekisteröity valmistaja ilmoitti, että se oli lopettanut aineen valmistuksen eikä suunnitellut sen aloittamista uudelleen.
            
         
               (11)
            
            
               SCCP:ien käytölle kaivosteollisuuden hihnakuljettimissa ja patojen tiivisteissä on olemassa sopivia vaihtoehtoja. Sen vuoksi komission on päätöksen 2009/2 ja asetuksen (EY) N:o 850/2004 liitteessä I olevan SCCP:ja koskevan kohdan uudelleentarkastelulausekkeen mukaisesti poistettava nämä kaksi käyttötarkoitusta. Vaikka teollisuudessa onkin ilmeisesti vapaaehtoisesti luovuttu asteittain näistä käyttötarkoituksista, kyseisessä kohdassa olevat vapautukset olisi poistettava, jotta voidaan varmistaa kaikilta osin pysyvien orgaanisten yhdisteiden käytön lopettamista koskevan kansainvälisen sopimuksen päälinjausten noudattaminen.
            
         
               (12)
            
            
               Lisäksi on tarpeen selventää, että SCCP:ien osalta asetuksen (EY) N:o 850/2004 3 artiklan 1 kohdassa säädettyä kieltoa ei sovelleta kaivosteollisuudessa käytettyihin hihnakuljettimiin tai patojen tiivisteisiin, jotka ovat jo käytössä tämän asetuksen voimaantulopäivänä tai ennen sitä.
            
         
               (13)
            
            
               On myös tarpeen selventää, että tavaroita, jotka sisältävät SCCP:ja 0,15:tä painoprosenttia alhaisempina pitoisuuksina, on lupa saattaa markkinoille ja käyttää, koska kyseinen määrä SCCP:ja saa esiintyä epäpuhtautena tavaroissa, jotka on tuotettu käyttäen MCCP:ja.
            
         
               (14)
            
            
               Tässä asetuksessa säädetyt toimenpiteet ovat neuvoston direktiivillä 67/548/ETY (9) perustetun komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 850/2004 liite I tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 13 päivänä marraskuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 158, 30.4.2004, s. 7.
   
      (2)  Neuvoston päätös 2006/507/EY, tehty 14 päivänä lokakuuta 2004, pysyviä orgaanisia yhdisteitä koskevan Tukholman yleissopimuksen hyväksymisestä Euroopan yhteisön puolesta (EUVL L 209, 31.7.2006, s. 1).
   
      (3)  Neuvoston päätös 2004/259/EY, tehty 19 päivänä helmikuuta 2004, valtiosta toiseen tapahtuvaa ilman epäpuhtauksien kaukokulkeutumista koskevaan vuoden 1979 yleissopimukseen liittyvän pysyviä orgaanisia yhdisteitä koskevan pöytäkirjan hyväksymisestä Euroopan yhteisön puolesta (EUVL L 81, 19.3.2004, s. 35).
   
      (4)  C.N.556.2010.TREATIES-4.
   
      (5)  Komission asetus (EU) N:o 519/2012, annettu 19 päivänä kesäkuuta 2012, pysyvistä orgaanisista yhdisteistä annetun Euroopan parlamentin ja neuvoston asetuksen (EY) N:o 850/2004 liitteen I muuttamisesta (EUVL L 159, 20.6.2012, s. 1).
   
      (6)  Alankomaiden valtion kansanterveys- ja ympäristöinstituutin (RIVM) arvio lyhytketjuisten kloorattujen parafiinien (SCCP) mahdollisista käyttörajoituksista, RPA, heinäkuu 2010.
   
      (7)  http://echa.europa.eu/documents/10162/13640/tech_rep_alkanes_chloro_en.pdf
   
      (8)  Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).
   
      (9)  Neuvoston direktiivi 67/548/ETY, annettu 27 päivänä kesäkuuta 1967, vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä (EYVL 196, 16.8.1967, s. 1).
   
      LIITE
      Korvataan asetuksen (EY) N:o 850/2004 liitteessä I olevassa B osassa oleva kohta ”Alkaanit, C 10–C 13, kloori- (lyhytketjuiset klooratut parafiinit – SCCP)” seuraavasti:
      
         
                     ”Alkaanit, C 10–C 13, kloori- (lyhytketjuiset klooratut parafiinit – SCCP)
                  
                  
                     85535-84-8
                  
                  
                     287-476-5
                  
                  
                     
                                 1.
                              
                              
                                 Edellä sanotusta poiketen sallitaan sellaisten aineiden tai valmisteiden, jotka sisältävät SCCP:ja yhtä painoprosenttia alhaisempina pitoisuuksina, taikka sellaisten tavaroiden, jotka sisältävät SCCP:ja 0,15:tä painoprosenttia alhaisempina pitoisuuksina, tuotanto, saattaminen markkinoille ja käyttö.
                              
                           
                                 2.
                              
                              
                                 Seuraavien tavaroiden käyttö sallitaan:
                                 
                                             a)
                                          
                                          
                                             4 päivänä joulukuuta 2015 tai ennen sitä käytössä olevat SCCP:ja sisältävät kaivosteollisuuden hihnakuljettimet ja patojen tiivisteet; sekä
                                          
                                       
                                             b)
                                          
                                          
                                             muut kuin edellä a alakohdassa tarkoitetut SCCP:ja sisältävät tavarat, jotka ovat käytössä 10 päivänä heinäkuuta 2012 tai ennen sitä.
                                          
                                       
                           
                                 3.
                              
                              
                                 Edellä 2 kohdassa tarkoitettuihin tavaroihin sovelletaan 4 artiklan 2 kohdan kolmatta ja neljättä alakohtaa.”